ΚΑΝΟΝΙΣΜΟΣ (ΕΟΚ) αριθ. 2152/75 ΤΗΣ ΕΠΙΤΡΟΠΗΣ της 18ης Αυγούστου 1975 περί των λεπτομερειών εφαρμογής των κανονισμών (ΕΟΚ) αριθ. 2893/74 που αφορούν τους αφρώδεις οίνους Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 817/70 του Συμβουλίου, της 28ης Απριλίου 1970, περί καθορισμού ειδικών διατάξεων αναφερομένων στους οίνους ποιότητος τους παραγομένους εντός καθορισμένων περιοχών(1), όπως τροποποιήθηκε τελευταία από τον κανονισμό (ΕΟΚ) αριθ. 2894/74(2) και ιδίως το άρθρο 17, τον κανονισμό (ΕΟΚ) αριθ. 2893/74 του Συμβουλίου, της 18ης Νοεμβρίου 1974, περί των αφρωδών οίνων των παραγομένων εντός της Κοινότητος, οριζομένων στο σημείο 12 του παραρτήματος II του κανονισμού (ΕΟΚ) αριθ. 816/70(3), και ιδίως το άρθρο 7 παράγραφος 3, το άρθρο 8 παράγραφος 3 και το άρθρο 22, Εκτιμώντας: ότι το άρθρο 7 του κανονισμού (ΕΟΚ) αριθ. 2893/74 προβλέπει ορισμένα μέτρα ελέγχου των αφρωδών οίνων ποιότητος και των αφρωδών οίνων ποιότητος των παραγομένων εντός καθορισμένων περιοχών- ότι φαίνεται αναγκαίο να θεσπισθούν οι λεπτομέρειες σύμφωνα με τις οποίες εξασφαλίζονται οι έλεγχοι αυτοί- ότι το άρθρο 8 του ιδίου κανονισμού προβλέπει τη δυνατότητα παρεκκλίσεως από τους κανόνες περί συσκευασίας των αφρωδών οίνων που αναφέρονται ανωτέρω- ότι συντρέχει λόγος να γίνει χρήση αυτών εν αναμονή κοινοτικών διατάξεων περί των περιγραφικών στοιχείων και της παρουσιάσεως των οίνων αυτών, για να αποφεύγονται οικονομικές ζημίες των παραγωγών- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η δήλωση που προβλέπεται στο άρθρο 7 παράγραφος 2, εδάφιο πρώτο του κανονισμού (ΕΟΚ) αριθ. 2893/74, πρέπει να γίνεται από τους παρασκευαστές αφρωδών οίνων, αφρωδών οίνων ποιότητος ή αφρωδών οίνων ποιότητος παραγομένων εντός καθορισμένων περιοχών, που έχουν καθιερωθεί ήδη πριν από την 30ή Σεπτεμβρίου 1975, ως και από εκείνους οι οποίοι προτίθενται να παρασκευάσουν τέτοιους οίνους, ένα μήνα πριν από την έναρξη της δραστηριότητος αυτής. Άρθρο 2 Η υποχρέωση τηρήσεως βιβλίων που αναφέρεται στο άρθρο 7, παράγραφος 2 εδάφιο δεύτερο του κανονισμού (ΕΟΚ) αριθ. 2893/74, εφαρμόζεται από την 1η Ιανουαρίου 1976. Στο βιβλίο των cuvees αναγράφεται για κάθε ποσότητα cuvees που έχει προετοιμασθεί: - ο τύπος του επιθυμητού αφρώδους οίνου, καθώς και η ποιότητά του: brut, extra dry, sec, demi-sec, doux, - η ημερομηνία παρασκευής, - η ημερομηνία εμφιαλώσεως (tirage), για τους αφρώδεις οίνους ποιότητος και τους αφρώδεις οίνους ποιότητος τους παραγομένους εντός καθορισμένων περιοχών, - ο όγκος του cuvee καθώς και η ένδειξη για κάθε ένα από τα συστατικά του, τον όγκο του, τον κτηθέντα και δυναμικό αλκοολικό τίτλο του, - κάθε μία από τις πρακτικές που αναφέρονται στο άρθρο 5 του κανονισμού (ΕΟΚ) αριθ. 2893/74, - ο όγκος του liqueur de tirage που έχει χρηισμοποιηθεί, καθώς και ο ολικός αλκοολικός τίτλος, - ο όγκος του liqueur d'expedition και ο κτηθείς αλκοολικός τίτλος, - ο αριθμός των φιαλών που ελήφθησαν. Άρθρο 3 Μέχρις ότου να θεσπισθούν κοινοτικές διατάξεις για την περιγραφή και την παρουσίαση των αφρωδών οίνων, των αφρωδών οίνων ποιότητος και των αφρωδών οίνων ποιότητος των παραγομένων εντός καθορισμένων περιοχών, τα Κράτη μέλη δύνανται να επιτρέπουν όπως: - κατά παρέκκλιση του άρθρου 8 παράγραφος 1 του κανονισμού (ΕΟΚ) αριθ. 2893/74, οι υποδοχείς όγκου ίσου ή κατωτέρου των 250 κυβ. εκατ. που εμπεριέχουν αφρώδεις οίνους, αφρώδεις οίνους ποιότητος ή αφρώδεις οίνους ποιότητος παραγομένους εντός καθορισμένων περιοχών, δύνανται να κλείνουν με ένα άλλο σύστημα εκτός από το πώμα σχήματος μανιταριού- - κατά παρέκκλιση του άρθρου 8 παράγραφος 1 του κανονισμού (ΕΟΚ) αριθ. 2893/74 οι αφρώδεις οίνοι ποιότητος οι παραγόμενοι εντός καθορισμένων περιοχών δύνανται να μην φέρουν φύλλο που να καλύπτει το σύνολο του πώματος και του λαιμού της φιάλης, εφ' όσον οι σχετικές εθνικές διατάξεις του Κράτους μέλους δεν το απαιτούσαν κατά τη θέση σε εφαρμογή του παρόντος κανονισμού. Άρθρο 4 1. Οι αφρώδεις οίνοι κατά την έννοια του παραρτήματος II σημείο 12 του κανονισμού (ΕΟΚ) αριθ. 816/70, που έχουν παρασκευασθεί πριν από την 1η Σεπτεμβρίου 1975 και οι οποίοι δεν ανταποκρίνονται στις διατάξεις των κανονισμών (ΕΟΚ) αριθ. 2893/74 ή 817/70, δύνανται να διατίθενται στο εμπόριο μέχρι την 31η Αυγούστου 1976, με την επιφύλαξη ότι ανταποκρίνονται στις προγενέστερες εθνικές διατάξεις περί επεξεργασίας. Με την επιφύλαξη άλλων εθνικών διατάξεων του παραγωγού Κράτους μέλους ως προς την περιγραφή δεν δύνανται να χρησιμοποιηθούν οι ενδείξεις "αφρώδεις οίνοι ποιότητος" και "αφρώδεις οίνοι ποιότητος παραγόμενοι εντός καθορισμένων περιοχών". 2. Μέχρι 31 Δεκεμβρίου 1975, δύνανται να διατίθενται στο εμπόριο οι αφρώδεις οίνοι ποιότητος οι παραγόμενοι εντός καθορισμένων περιοχών, που έχουν παρασκευασθεί μετά την 31η Αυγούστου 1975, οι οποίοι δεν ανταποκρίνονται στους όρους παλαιώσεως, που προβλέπονται στο άρθρο 10α παράγραφος 3 του κανονισμού (ΕΟΚ) αριθ. 817/70. Άρθρο 5 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εφαρμόζεται από 1ης Σεπτεμβρίου 1975. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος. Έγινε στις Βρυξέλλες, στις 18 Αυγούστου 1975.

[Source: multi_eurlex | Tokens: 4735]